**Druhý TEDxTrenčín bude z ríše divov!**

**12 rečníkov, 2 umelecké vystúpenia, 12 prestávkových aktivít a afterparty na čarovnom mieste - Trenčianskom hrade.**

V Trenčíne, 25.9.2015

Už 3. októbra 2015 sa na Trenčianskom hrade uskutoční 2. ročník podujatia svetového formátu – TEDxTrenčín. Na pódiu sa predstaví 14 rečníkov, z toho budú 2 vystúpenia. Ponúknu vám komplexný celodenný zážitok plný emócií, wau momentov a najmä myšlienok hodných šírenia. Tento ročník sa bude niesť v duchu hesla: „V ríši divov“ a témou budú presiaknuté nielen samotné vystúpenia, ale aj sprievodné aktivity. Vstupenky sú stále v predaji a kúpiť si ich môžete na [www.tedxtrencin.sk](http://www.tedxtrencin.sk).

**Načiahnite sa bližšie k divom**

Organizátori namixovali mimoriadne zaujímavý program z oblasti vedy, technológií, ale i umenia, dizajnu či psychológie. Udiví vás rozprávanie mladého doktoranda **Zoltána Galáža**, ktorý hľadá inovatívne spôsoby liečby Parkinsonovej choroby, či šokujúca prednáška o nanočasticiach a ich vplyve na náš každodenný život v podaní **Lucie Bustin**. Ďalší mladý človek, ktorý sa venuje nezvyčajnému skúmania je **Samuel Kováčik**. Vo výskumoch sa zaoberá teóriou všetkého a fyziku predstaví tak, ako ju nepoznáte. So spisovateľkou a etnologičkou **Katarínou Nádaskou** sa vydáme do čarovného sveta mágie a liečiteľstva. Umelecký svet bude reprezentovať maliarka **Hula**, špecifická originálnymi, farebnými maľbami, ktoré nadchnú každého. Jednoducho, na TEDxTrenčín ani tento rok žiadne nudné prednášky nehrozia.

Divné veci sa budú diať aj počas vystúpení. Zacvičíte si jogu, ktorá vytrénuje váš zmysel pre humor s lektorom populárnej Jogy smiechu, Ľuborom Foltánom a možno príde aj kúzelník.

**Prestávky nebudú len o skvelom jedle, ale najmä o divných aktivitách**

Počas prestávok zapojíte všetky vaše zmysly. Pre účastníkov je pripravených 12 sprievodných aktivitách edukatívneho aj zábavného charakteru. Ak si donesiete vlastné bledé tričko, môžete si ho aj vlastnoručne potlačiť nápisom, s ktorým budete neprehliadnuteľní. „*Sprievodné aktivity sme sa snažili poňať netradične. Chceli sme, aby si účastníci vyskúšali niečo tak trochu bláznivé či divné. Rozosmiať ovocie, zacvičiť si na polienkach alebo pohybovať predmetmi iba silou vlastnej mysle. To všetko účastník môže iba, keď sa ocitne V ríši divov.*“ Petra Kochanová (tím TEDxTrenčín)

V cene vstupenky je zahrnutý aj celodenný catering – chutné a voňavé jedlo počas každej prestávky, teplý obed a dezerty aj pre ľudí s diétnymi obmedzeniami. Neobmedzené množstvo kávy a nealko nápojov (napr. aj bio štiav) je samozrejmosťou. Po skončení podujatia sa môžu účastníci tešiť na afterparty, ktorá poteší ako milovníkov pohodovej muziky, tak i ľudí, ktorí si chcú preveriť svoju koncentráciu v nezvyčajnej hre, akú ste ešte nezažili. Večer zakončíte s pohárom dobrého piva či vína, s výhľadom na nočný Trenčín a dobrou spoločnosťou všade, kam sa len obzriete. Posledné vstupenky ešte stále v predaji na [www.tedxtrencin.sk](http://www.tedxtrencin.sk).

V prípade záujmu o novinársku akreditáciu, píšte na: info@tedxtrencin.sk.

**O TED-e:**

TED je nezisková organizácia, ktorá v Amerike každoročne organizuje konferenciu TED (Technology, Entertainment, Design) a je oddaná podpore „myšlienok hodných šírenia“. Na podujatie TED sú pozývaní poprední svetoví vedci, profesori, myslitelia, dizajnéri. Na konferenciách doteraz vystúpili uznávané osobnosti, ako spoluzakladateľ Microsoftu Bill Gates, bývalý britský premiér Gordon Brown alebo režisér Titanicu a Avatara James Cameron.

**O TEDx-e:**

Formát TEDx vznikol v duchu motta „myšlienky hodné šírenia" ako program miestnych, samostatne organizovaných podujatí, ktoré umožňujú ľuďom stretnúť sa a spoločne zažiť atmosféru pripomínajúcu konferencie TED. Podujatia TEDx sú kombináciou premietaných videí TEDTalks a živých vystúpení rečníkov, ktorých účelom je podnietiť intenzívne diskusie a nadviazať vzťahy v malej skupine. Tieto miestne, samoorganizované podujatia nesú značku TEDx, kde x = nezávisle organizované podujatie TED. Konferencia TED definuje všeobecný rámec pre program TEDx, ale jednotlivé podujatia TEDx sú organizované nezávislými organizátormi\* (Organizátori musia splniť určité pravidlá a predpisy).

Kontakt: Mgr. Veronika Bohušová, veronika.bohusova@tedxtrencin.sk